དེ་ནི་ཁོས་ཐང་གའི་ཞལ་ཐང་སྒྱུ་རྩལ་གྱི་རི་མོ་ལ་བཅངས་པའི་ལྷད་མེད་ཀྱི་བརྩེ་བ་དང་བགྲང་བྱ་དུ་མའི་རིང་གི་སློབ་སྦྱོང་གི་འབད་པ་དང་ཉམས་མྱོང་།ཞིབ་བསྡུར་དང་ལག་ལེན་བརྒྱུད་དེ་དེང་རབས་རི་མོའི་མཛེས་རྩལ་གྱི་རིག་པའི་གཞུང་ལུགས་དང་ཐབས་རྩལ་གྱི་གསར་སྐྲུན་ལས་བྱུང་ཞིང་རང་ཉིད་ཀྱི་ཐང་གའི་རི་མོ་འབྲི་བཞེངས་ཀྱི་བྱང་ཚད་ལ་ཉིན་ལྟར་ཡར་རྒྱས་སུ་ཕྱིན་པས་ཁོའི་རི་མོ་ལ་གཞན་དང་མི་མཐུན་པའི་འབྲི་རྩལ་གྱི་རང་གཤིས་ཆགས་ཡོད།གཞན་ཡང་།ཁོ་རང་ཐེངས་གང་མང་ལ་རྒྱལ་ཕྱི་ནང་གི་རི་མོ་བཤམས་སྟོན་གྱི་མཛད་སྒོ་ཆེ་གྲས་སུ་ཞུགས་ཤིང་ཐང་གའི་རི་མོ་དག་གཟིགས་འབུལ་བྱས་པས་སྤྱི་ཚོགས་དང་ལས་རིགས་སོ་སོ་ནས་ཁོ་ལ་བསྟོད་བསྔགས་གནང་ལ།ད་དུང་ཁོའི་རི་མོ་ཁ་ཤས་རྒྱལ་ཁབ་རིམ་པའི་ཤུལ་བཞག་སྲུང་སྐྱོབ་ཀྱི་གྲས་སུའང་ཚུད་པར་བྱས་ཡོད།རེད་ཡ།ལྷ་རིས་པ་སངས་རྒྱས་ཚེ་བརྟན་གྱིས་བོད་ཀྱི་བཟོ་རིག་པ་འདི་ཉིད་འཛིན་སྐྱོང་སྤེལ་གསུམ་གྱི་བྱ་བཞག་ལ་སུས་ཀྱང་འགྲན་དཀའ་བའི་མཛད་རྗེས་རླབས་པོ་ཆེ་བཞག་ཡོད་ལ་བོད་ཀྱི་རི་མོའི་སྒྱུ་རྩལ་འདི་ཉམས་པ་སོར་ཆུད་དང་མི་ཉམས་གོང་འཕེལ་དུ་གཏོང་བར་འབད་བརྩོན་ལྷོད་མེད་བྱས་མཁན་ཞིག་ཡིན་པས་ང་ཚོས་ལྷ་རིས་པ་སངས་རྒྱས་ཚེ་བརྟན་གླེང་དུས།བོད་ཀྱི་ལྷ་རིས་ཐང་ག་གླེང་བ་ཡིན་ལ་བོད་ཀྱི་ཐང་གའི་རི་མོ་གླེང་དུས་ལྷ་རིས་པ་སངས་རྒྱས་ཚེ་བརྟན་གླེང་དགོས་པའི་ཚོད་དུ་བསླེབས་འདུག་ཟེར་ནའང་མི་ཆོག་པ་མེད་ལ་ངོ་གནོང་དགོས་པ་ཞིག་ཀྱང་མིན་པར་གླེང་རིན་ཡོད་པ་ཞིག་ཡིན་ནོ།།